হুগলি নদীতে ঘুরে বেড়াচ্ছে দানবীয় তিমি! দেখা মিলছে মাঝে মাঝে

কাকদ্বীপ: হুগলি নদীর (Hooghly River) চরে উঠে এল বিশালাকার সামুদ্রিক প্রাণী! দেখেই হইচই পড়ল গোটা এলাকায়। জানা গিয়েছে, দক্ষিণ ২৪ পরগনার কাকদ্বীপ (Kakdwip) এলাকায় হুগলি নদীর চরে উঠে আসে একটি দানবীয় তিমি (Whale)। গতকাল রাতে কাকদ্বীপের কামারহাট এলাকায় স্থানীয়দের নজরে আসে তিমিটি। তবে সঠিক সময়ে পৌঁছে সেটিকে উদ্ধার করে বঙ্গোপসাগরে (Bay of Bengal) ছেড়ে দিল বন দফতর (Forest Department)। কিন্তু হুগলি নদীর চরে গভীর সমুদ্রের এই তিমি কীভাবে এল, তা নিয়ে প্রশ্ন উঠেছে। কারণ তিমি সাধারণত গভীর সমুদ্রে বাস করে।

প্রথমে বুধবার সন্ধ্যায় ঘোড়ামারা দ্বীপের চরে তিমিটিকে দেখতে পান স্থানীয় বাসিন্দারা। তাঁরা অনেক চেষ্টা করেও তিমিটিকে জলে ঠেলে দিতে ব্যর্থ হন। পরে কাকদ্বীপের মধুসূদনপুর ও কামারহাট এলাকায় তিমিটি ভেসে ওঠে। খবর পেয়ে বন দফতর দ্রুত তৎপর হয়ে প্রাণীটিকে উদ্ধার করে। তবে বঙ্গোপসাগরের জলবায়ু সাধারণত তিমিদের বসবাসের উপযোগী নয়। বিশেষজ্ঞরা মনে করছেন, পরিবেশগত পরিবর্তন ও জলবায়ুর প্রভাব এই ধরনের ঘটনার অন্যতম কারণ।

আরও পড়ুন: ঝাড়খণ্ডে ফের বাঘ আতঙ্ক!

যদিও তিমিটির নদীতে চলে আসার কারণ নিয়ে বন দফতর এখনও নিশ্চিত নয়। অনুমান করা হচ্ছে, গভীর সমুদ্র থেকে শিকার বা অন্যান্য কারণের জন্য পথ হারিয়েছে প্রাণীটি। দক্ষিণ ২৪ পরগনার এডিএফও অনুরাগ চৌধুরী জানিয়েছেন, “এই অঞ্চলে তিমি দেখা একেবারেই বিরল। কোনও কারণে তিমিটি পথ হারিয়ে নদীতে ঢুকে পড়েছে বলে অনুমান করা হচ্ছে।” তবে তিমিটিকে বর্তমানে নিরাপদে বঙ্গোপসাগরে নিয়ে যাওয়া হয়েছে। বন দফতর জানিয়েছে, তাদের লক্ষ্য তিমিটিকে গভীর সমুদ্রে ছেড়ে দেওয়া। স্থানীয় মানুষদের সহযোগিতায় এই উদ্ধারকাজ সফল হয়েছে।